Dalamenn vilja færa byggðasafn sitt úr ónýtu húsnæði á Laugum í Sælingsdal að Staðarfelli á Fellsströnd. Á annað hundrað milljónir króna myndi kosta að breyta Staðarfelli í byggðasafn. Staðarfell hefur ekki verið í notkun í fjögur ár, síðan SÁÁ flutti starfsemi sína þaðan 2017.
Byggðasafn Dalamanna á Laugum í Sælingsdal var lokað allt síðasta ár, en safnið hefur verið staðsett þar allt frá stofnun fyrir rúmlega fjörutíu árum. Dalamenn hafa síðustu mánuði átt í viðræðum við ríkið um að flytja safnið að Staðarfelli. Í bréfi sveitarstjóra til mennta- og menningarmálaráðuneytis frá því í febrúar segir að húsnæði byggðasafnsins á Laugum sé úr sér gengið og henti ekki nútímakröfum fyrir safnastarfsemi. Þá sé þar vatnstjón yfirvofandi vegna lélegra lagna og mögulegra flóða vegna leysingavatns. Það sé óviðunandi áhætta með tilliti til varðveislu safnmuna.
Dýrara yrði að fara í nýbyggingu en að laga Staðarfell að hlutverki byggðasafns. Nýbygging yrði raunar utan fjárhagslegs bolmagns fámenns samfélags. Það myndi kosta um 125 milljónir að breyta Staðarfelli í byggðasafn, þar af fælist þriðjungur kostnaðar í því að gera húsið aðgengilegt. Sveitarfélagið vill vita hve mikið ríkið getur lagt til þessara breytinga.
Staðarfell stendur á Fellsströnd í Dölunum. Aðalbyggingin á þessu forna höfuðbóli var reist 1927 og var húsmæðraskóli starfræktur þar í rúm fimmtíu ár, þar til SÁÁ hóf þar starfsemi endurhæfingarstöðvar 1980. SÁÁ var þar um þónokkurt skeið en flutti þaðan 2017 og hefur Staðarfell staðið autt síðan.